‘Baie liefde en bid’ besorg Rawsonviller reusepatat | Netwerk24
‘Baie liefde en bid’ besorg Rawsonviller reusepatat
Deur Rick Marais 15 April 2019 06:00
Piet Hendricks met die lig-oranje soetpatat wat inwoners aan die praat het. Foto: Rick Marais
Dis nou wel nie ’n Guinness-rekord­wenner nie, maar ’n groot soetpatat het talle mense se aandag in Rawsonville getrek.
Piet Hendricks (58) plant reeds die afgelope drie jaar soetpatats in sy tuin, maar vanjaar se oes het hom onkant betrap toe hy ’n baie groot lig-oranje soetpatat gewaar.
“Toe ek die soetpatat sien, het my mond begin water, maar ek hou dit nou eers vir ’n ruk sodat almal dit kan sien. Daarna gaan dit in my vrou se soetpatat­gereg opeindig,” skerts Hendricks.
’n Soetpatat neem tyd, want jy plant hom en dan wag jy ses tot nege maande voordat jy dit kan oes.
“Ek plant altyd Maart en oes in Sep­tem­ber, maar dié soetpatat was deel van ’n paar wat ek verlede jaar in September geplant het. Dit het my verbaas om te sien hoe groot die soetpatat is, want ek kan letterlik my hand vyf keer langs mekaar op die patat sit. Dis bitter groot.”
Hy het nog nie die soetpatat geweeg nie, maar skat dit is so vier of vyf kilogram. “Ek is ’n busbestuurder, maar jare gelede was ek ’n plaaswerker en ek het dáár baie geleer oor hoe om ­patats te plant. Dis vir my lekker om te sien hoe die soetpatats groei,” sê Hendricks.
Sy geheim vir die perfekte soetpatat is om dit vir twee dae nat te maak en dan te los vir twee dae voor jy dit weer water gee.
“ ’n Mens plant die loot, dan bid jy dat hy vat en as hy begin groei, gee jy hom liefde totdat die groen blare plek maak vir die soetpatats.”
Hendricks sien uit na die dag wat die soetpatat op ’n bord voor hom verskyn.
“Die lekkerste van die hele storie is om dit te eet as dit ordentlik aanmekaargeslaan is deur jou vrou, veral saam met ’n snoek,” sê Hendricks.